alibayram/wikipedia-40-langs huggingface dataset:
Jens Langkniv

Jens Langkniv, født Jens Olesen, var en jysk "Robin Hood", der ifølge sagnet holdt til i Daugbjerg Kalkgruber i 1600-tallet og var særlig aktiv under Trediveårskrigen, da Albrecht von Wallensteins tropper hærgede Jylland 1627-1628. Han var bevæbnet med en kniv, som var bundet fast med en lang line, så han kunne kaste den og hurtigt trække den til sig igen.

Ifølge sagnet var Jens Langkniv fredløs fordi han havde dræbt en delefoged, der ønskede Jens' mor brændt som heks. Samme sagn fortæller, at han skulle være blevet taget til nåde efter at have bekæmpet Wallensteins tropper foran Viborgs porte. Men efter at være vendt tilbage til det fredløse liv skal han være blevet henrettet i Horsens.

Jens Langkniv søgte tilflugt i Daugbjerg Kalkgruber, hvor Jens Langknivs hule, 60 meter under jordens overflade, er den største grotte i kalkminens gangsystem.

I Ulvedal Plantage nær Karup findes en langdysse, der kaldes "Jens Langknivs Hule", fordi Jens Langkniv skal have haft tilholdssted der.

Kunstneriske bearbejdninger 
Jens Langknivs farverige liv er kommet til udtryk i mange kunstneriske sammenhænge:
 Jeppe Aakjær skrev romanen Jens Langkniv med undertitlen Af Fjends Herreds Krønikebog (1916).
 Instruktørerne Per Knutzon og Peter Lind lavede filmen Jens Langkniv efter Aakjærs roman med Poul Reichhardt i titelrollen (1940).
 Orla Klausen har lavet en tegneserietrilogi under navnet Jens Langkniv, også baseret på Aakjærs roman (1981-1982).
 Lars Lilholt Bands andet album bar titlen Jens Langkniv og indeholder en sang med samme navn (1984).
 Karakteren Jens Langkniv bliver portrætteret af komikeren Brian Mørk i en sketch fra satireprogrammet Gustne gensyn (2006).

Litteratur 
 Henrik Fibæk Jensen: Jens Langkniv : en jysk Robin Hood?, Museum Tusculanum: København 1993

Eksterne henvisninger 
 Jens Langkniv  – Jeppe Aakjærs roman.

Tjek fødsels- og dødsår
Danskere i 1600-tallet
Sagnfigurer
Jens Yde

Jens Mathias Yde (født 3. april 1906 i Thisted, død 23. november 1976 i København) var en dansk etnograf og museumsinspektør.

Blev i 1940 museumsinspektør ved Nationalmuseet. Foretog etnografiske ekspeditioner til Britisk Guyana (1954-1955) og Brasilien (1958-1959).

Forfatterskab 

 "Den peruanske Indianer Poma de Ayala's Manuskript paa Det kongelige Bibliotek" (Geografisk Tidsskrift, Bind 37; 1934)
 "Foreløbig Beretning om Nationalmuseets og Tulane Universitetets Ekspedition til Mellemamerika 1935" (Geografisk Tidsskrift, Bind 38; 1935) 

Ansatte ved Nationalmuseet
Etnografer
Personer i Kraks Blå Bog (afdøde)
Danskere i 1900-tallet
Personer fra Thisted
Jernporten

Jernporten (rumænsk: Porṭile de Fier; serbisk: Ђердапска клисура) er en geografisk betegnelse for et område ved grænsen mellem Serbien og Rumænien, hvor floden Donau indsnævres og er svær at passere da den trænger igennem Karpaterne.

Under de Dakiske krige byggede Trajan en bro lidt længere nede af floden. Det var den første bro over Donau og dengang den længste i verden. På den serbiske bred findes en latinsk indskrift fra kejserens tid.

Ved slutningen af det 19. århundrede begyndte man at gøre Jernporten mere sejlbar, men det var først i 1970'erne, da man byggede Jernport-dæmningen, at man virkelig beherskede floden. To vandkraftværker blev også bygget på samme tidspunkt. Dette medførte oversvømmelsen af øen Ada Kaleh, der lå nogle kilometer opstrøms fra det øverste kraftværk.

Đerdap nationalpark i Serbien og Porṭile de Fier nationalpark findes i dette område.

Andet 
Jernporten var også et stednavn i København, se Jernporten (København).

Henvisninger 

Europas geografi
Rumæniens geografi
Serbien
Jesperhus

Jesperhus Feriepark er en feriepark og forlystelsespark, der ligger umiddelbart uden for Nykøbing Mors på Mors i Limfjorden. Den er i dag blandt Danmarks største ferieparker. Med 195.000 besøgende i 2015 var den således landets ottendemest populære forlystelsespark (med Tivoli i København som nr. 1) og ottendemest populære zoologiske have/botaniske anlæg (med Zoologisk Have i København som nr. 1).

Aktiviteter 

På selve feriecenteret findes både udendørs og indendørs vandland. Derudover aktiviteter som minigolf, par 3-golf, badminton, tennis, fiskesø, bowling, restaurant, lasergame, legeland, fodboldbane, hoppepuder og diverse legepladser.

I parken i Jesperhus kan man opleve en 3.000 kvm indendørs junglezoo, hvor alle dyr lever frit med hinanden og gæsterne. Derudover er der udendørs og indendørs legeland, 4D-Biograf, og H.C. Andersens have.

I 2019 åbnede Jesperhus for et nyrenoveret “Abeland” med aberne Zik og Zak som hovedpersoner. “Abelandet” er et stort indendørs legeland med tilhørende café område.

Martin Keller og Ketil Teisen, kendt fra børneprogrammet Naturpatruljen, har indgået et partnerskab, hvor de i 2013 åbnede "Martin og Ketils Junglezoo".

Historie 

Jesperhus blev i 1960 grundlagt af Niels og Edith Overgaard og har navn efter deres førstefødte søn, Jesper. Niels var uddannet gartner og boede sammen med sin kone Edith i det lavtliggende Legindbjerge, hvor feriecenteret ligger nu. Da de fik deres første søn, Jesper, opdagede de at han led af astma. Det gamle hus og den lave beliggenhed gjorde kun sygdommen værre. Derfor byggede de et hus kun 300 m derfra i et højere liggende område af Legindbjerge - der, hvor parken ligger nu. Dette hus kaldte de "Jesperhus". Da Niels Overgaard var gartner, gjorde han meget ud af sin have. Så meget, at han tiltrak nysgerrige fra nær og fjern. Dette gav ham idéen til at åbne haven for turister. I 1966 åbnede "Jesperhus Blomsterpark" dørene for første gang og tiltrak ifølge havens egen hjemmeside 40.000 gæster det første år. Som nævnt er tallet i dag ca. 200.000 årlige gæster.

Kilder

Eksterne henvisninger 

 Jesperhus hjemmeside

Forlystelsesparker i Danmark
Bygninger, konstruktioner og anlæg i Morsø Kommune
Vandlande
Jetstrøm

Jetstrømmen er en kraftig vestenvind, der ofte blæser i 6-15 kilometers højde. Jetstrømmen kan f.eks. være 100-200 km bred og nogle få kilometer høj. Jetstrømmene har stor betydning for vejrforholdene ved jordoverfladen. Siden 1979 er den nordligste jetstrøm blevet svagere, hvilket sættes i forbindelse med klimaændringerne.

Der er to hovedjetstrømme ved polarbreddegrader, én på hver halvkugle og to mindre tættere ved ækvator. På den nordlige halvkugle forekommer den polare jetstrøm oftest mellem breddegraderne 30 og 70 og mellem 20 og 50 grader for den andens vedkommende.

Vindhastighederne varierer afhængig af temperaturgradienten med middelhastigheder på 55 km/t om sommeren og 120 km/t om vinteren, dog er hastigheder på op til 400 km/t målt. Vindhastigheden skal være højere end 90 km/t for at kunne blive kaldt en jetstrøm.

Jetstrømme blæser mod øst 

Jetstrømme er mest østgående vinde på grund af corioliskraften.

Se også 
 Polarfronten

Kilder/henvisninger 

 SVT, Vetenskapens Värld: Kraften i höjden

Meteorologi
Ludvig Phister

Joachim Ludvig Phister (født 23. maj 1807 i København, død 15. september 1896 sammesteds) var en dansk skuespiller. Han regnes for 1800-tallets mest fremragende fremstiller af komiske Holbergfigurer.

Phistersvej i Hellerup er opkaldt efter ham.

Han blev Ridder af Dannebrog 1852, Dannebrogsmand 1867, titulær professor 1873 og modtog Fortjenstmedaljen i guld 1884.

Ludvig Phister var gift med skuespillerinden Louise Phister.
Både han og Louise er begravet på Holmens Kirkegård i København.

Kilder 
 Otto Zinck, Joachim Ludvig Phister: Et teaterliv, 1896 findes digital tilgængelig på Internet Archive.

Litteratur 
 Steen Kaargaard Nielsen & Claus Byrith, Danmarks første lydoptagelser : Edisons fonograf i 1890'ernes København, , s. 105-109.

Eksterne henvisninger 
 
 
 

Teaterskuespillere fra Danmark
Modtagere af Fortjenstmedaljen i guld
Riddere af Dannebrog
Titulære professorer fra Danmark
Danskere i 1800-tallet
Personer fra København
Personer i Dansk Biografisk Leksikon
Ruben-samlingen - Danmarks første lydoptagelser
Johan Christian Ryge

Johan Christian Ryge, kendt som Dr. Ryge (8. februar 1780 i København – 29. juni 1842 smst) var dansk læge og skuespiller. Han vandt sig et blivende navn som en af de ypperste fremstillere af Oehlenschlägers helteskikkelser, men han kunne også spille komiske roller. Christian Winther hentyder hertil i det vers han skrev ved Dr. Ryges død:

Han var en Drot i Kunstens Rige.
Hans Herredom sig strakte lige
Fra 'Hakon Jarl' og ned til 'Saft'.
Lod han os le, lod han os græde,
Da var det Kunst, vi saa fremtræde
I Pagt med Sandhed, Vid og Kraft.

Dr. Ryge blev begravet på Korsurtegården ved Holmens Kirke i København.

Kilder

Eksterne henvisninger 
 

 

Teaterskuespillere fra Danmark
Læger fra Danmark
Danskere i 1700-tallet
Danskere i 1800-tallet
Johann Joachim Quantz

Johann Joachim Quantz (30. januar 1697–12. juli 1773) var en tysk fløjtenist, fløjtefabrikant og komponist. Han blev født i Oberscheden, nær Göttingen i Tyskland og døde i Potsdam.

Quantz begyndte sine musikalske studier som barn sammen med sin onkel (hans far – en smed – døde da Quantz var lille), og fortsatte dem senere i Dresden og Wien. Det var mens han var musiker hos August 3. af Polen at han begyndte at koncentrere sig om fløjten, og spillede i stigende grad mere herpå. Han blev efterhånden kendt som en af Europas bedste fløjtenister og rejste rundt i Frankrig og England. Han begyndte at fremstille fløjter, lære andre at spille på fløjte og blev også komponist hos Frederik den Store af Preussen i 1740. Han var nyskabende indenfor fløjtedesign og tilføjede for eksempel flere toner for at hjælpe med intonation.

Selvom Quantz skrev meget musik, hovedsageligt for fløjte (deriblandt cirka 300 solokoncerter til fløjte), er han i dag bedst kendt som forfatter af Versuch einer Anweisung die Flöte traversière zu spielen (1752), en afhandling om fløjtespil. Den bruges i dag af mange som en kilde til information om opførelsespraksis og fløjteteknik i det 18. århundrede.

Eksterne henvisninger 

 Information om "the Quantz association"  
 Om J.J. Quantz's lærebog i fløjtespil Versuch einer Anweisung die Flöte traversière zu spielen

Komponister fra Tyskland
Fløjtenister fra Tyskland
Johanna Quandt

Johanna Quandt tidl. Johanna Bruhn (21. juni 1926 - 3. august 2015) var en tysk forretningskvinde. Johanna Quandt blev storaktionær i BMW efter ægtemanden Herbert Quandts død i 1982. Da hun døde i 2015 var hun den 8. rigeste person i Tyskland (og den rigeste tyske kvinde), 77. rigeste person i verden, og den 11. rigeste kvinde i verden ifølge Forbes.

Referencer

Eksterne henvisninger 
 Johanna Quandt Foundation 

Erhvervsfolk fra Tyskland
John Couch Adams

John Couch Adams FRS (født 5. juni 1819 i Laneast, nær Launceston i Cornwall, død 21. januar 1892 i Cambridge) var en britisk matematiker og astronom.  

Han er mest kendt for gennem matematiske beregninger at have forudsagt eksistensen af en planet (Neptun) uden for Uranus' bane. Beregningerne blev foretaget for at forklare uregelmæssigheder i Uranus' kredsløb i forhold til de fysiske love som beskrevet af Kepler og Newton. På samme tid som John Couch Adams foretog sine beregninger, arbejdede Urbain Le Verrier uafhængigt af Adams med de samme beregninger. Le Verrier assisterede astronomen Johann Gottfried Galle ved Berlins Observatorium med at lokalisere planeten, der den 23. september 1846 blev fundet inden for 1° af den forudsagte placering. 

Han var tilknyttet University of Cambridge som Lowndean Professor i 33 år fra 1859 og til sin død.

Hædersbevisninger 
Et nedslagskrater på Månen er opkaldt efter ham, Walter Sydney Adams og Charles Hitchcock Adams. Neptuns yderste ring og asteroiden 1996 Adams er også opkaldt efter Adams. are also named after him. 

University of Cambridge uddeler The Adams Prize, der er opkaldt efter Adams. Hans personlige bibliotek opbevares af Cambridge University Library.

Personer fra England
Matematikere fra Storbritannien
Astronomer fra Storbritannien
Modtagere af Copleymedaljen
John Wayne

John Wayne, kunstnernavn for Marion Michael Morrison (født Marion Michael Morrison; 26. maj 1907, død 11. juni 1979) var en amerikansk film skuespiller, -instruktør og -producer.

I første halvdel af 1920'erne arbejdede Wayne som bi-rolle skuespiller på forskellige stumfilmswesterns. Her mødte han selveste Wyatt Earp, legenden fra Amerikas Vilde Vesten.

Hans gennembrudsfilm var Diligencen fra 1939, instrueret af John Ford, som han siden var knyttet til som dennes foretrukne stjerne. Således havde Wayne hos Ford hovedroller i bl.a. Kavaleriets gule bånd (1949), Den tavse mand (1952), Forfølgeren (1956), Manden der skød Liberty Valence (1962, i samspil med James Stewart) og Fire tapre sønner (1965, i samspil med Dean Martin).

John Wayne var indbegrebet af westerngenren, hvor han også havde sin styrke som en perfekt type til de roller. Han blev også meget brugt af Howard Hawks, bl.a. i Rio Bravo fra 1959, her i samspil med Dean Martin og sangeren Ricky Nelson, og El Dorado fra 1966, her i samspil med Robert Mitchum og en meget ung James Caan. Waynes store drøm var i mange år at filmatisere kampen om Alamo, en drøm som gik i opfyldelse i 1960 i Alamo med ham selv som instruktør og producer og skuespiller. Han havde en lille rolle i filmen Den længste dag, som var den film som indeholdt flest kendte skuespillere på den tid (1969), bl.a. Richard Burton, Robert Mitchum og Trevor Howard.

Wayne var stærkt højreorienteret i sine holdninger og fik kritik bl.a. for sin deltagelse i senator Joseph McCarthys jagt på de venstreorienterede i 1950'erne, og da modstanden mod Vietnamkrigen var på sin højeste, instruerede han i 1968 De grønne baretter med sig selv i hovedrollen. Den forsvarede krigen og fremkaldte derfor voldsomme demonstrationer de steder, den fik premiere.

Til gengæld modtog han sin første Oscar i 1970 for rollen som en fordrukken bulderbasse af en sherif i De frygtløse (engelsk True Grit) fra 1969, en rolle der fik en sequel i Sheriffen og pebermøen (Rooster Cogburn (...and the Lady)) fra 1975, hvor han spillede sammen med Katharine Hepburn. John Wayne blev yderligere belønnet med en æres-Oscar i 1979, inden mavekræft tog livet af ham.

Privatliv 
Wayne var gift tre gange og skilt to gange. Hans hustruer var Josephine Alicia Saenz, Esperanza Baur og Pilar Pallete.

Han havde fire børn med Josephine Saenz:
 Michael Wayne (filmproducer – 23. november 1934 – 2. april 2003)
 Mary Antonia "Toni" Wayne LaCava (25. februar 1936 – 6. december 2000)
 Patrick Wayne (skuespiller – født 15. juli 1939)
 Melinda Wayne Munoz (født 3. december 1940)

og tre med Pilar Pallete:
 Aïssa Wayne (skuespiller, nu advokat – født 31. marts 1956)
 John Ethan Wayne (skuespiller – født 22. februar 1962)
 Marisa Wayne (skuespiller – født 22. februar 1966)

Filmografi

Eksterne henvisninger 
 

Skuespillere fra Iowa
Amerikanere i 1900-tallet
Oscar for bedste mandlige hovedrolle
Hollywood Walk of Fame
Pseudonymer
Modtagere af Presidential Medal of Freedom
John Wilkes Booth

John Wilkes Booth (født 10. maj 1838, død 26. april 1865) var den amerikanske skuespiller, der myrdede præsident Abraham Lincoln den 14. april 1865 under forestillingen Our American Cousin i Ford's Theatre i Washington D.C.. Han råbte: "Sic semper tyrannis" – sådan går det altid tyrannerne.

Eksterne henvisninger 

Skuespillere fra Maryland
Teaterskuespillere fra USA
Mordere fra USA
Personer i den amerikanske borgerkrig
Jordan (flertydig)

Jordan har flere betydninger:
 Jordan – et land i Mellemøsten

Geografi 
 Jordan (flod) – en flod i Mellemøsten

USA 
 Se også: Jordan Township (flertydig)
 Jordan, Indiana (flertydig) - adskillige steder
 Jordan, Iowa
 Jordan, Kentucky
 Jordan, Minnesota - en by i Scott County
 Jordan, Minneapolis- en forstad til Minneapolis, Minnesota
 Jordan, Montana
 Jordan, New York
 Jordan, North Carolina
 Jordan, Oregon
 Jordan, Wisconsin - en by
 Jordan, Portage County, Wisconsin - et samfund
 Jordan River, Utah – en flod i USA

Holland 
 Jordaan – et område i Amsterdam

Firmaer 
 Jordan AS – et norsk firma indenfor mundhygiejnesektoren (tandbørster og andet)

Personer 
 Dorothy Jordan – en skuespillerinde
 Michael Jordan – en basketballspiller
 Neil Jordan – en filminstruktør
 Robert Jordan – en forfatter
 Rudolf Jordan – en maler
 Jordan – et kunstnernavn for Katie Price

Se også 
 Jordanes – en historieskriver
Joseph von Fraunhofer

Joseph von Fraunhofer (født 6. marts 1787, død 7. juni 1826) var en tysk optiker.

Han opdagede de fraunhoferske linjer i solens og stjernernes spektre. De fraunhoferske linjer danner oprindelsen til spektroskopien.

Eksterne henvisninger 

Fysikere fra Tyskland
Astronomer fra Tyskland
Joule

Joule (J) er en afledt SI-enhed for arbejde og energi. 1 joule (1 J) er defineret som 1 watt x 1 sekund eller 1 newton x 1 meter. Enheden er opkaldt efter den engelske fysiker James Prescott Joule.

Enheden angives ofte med præfixet "kilo" som kilojoule (kJ) (1.000 joule).  

Per definition:

.

Andre enheder for energi 
Særligt til afregning af energiforbrug (typisk el og varme) anvendes følgende enheder:
 1 watt-time (Wh eller Wt) = (1 W*time)*(60 minutter/time)*(60 sekunder/minut) = 3,6 kWs = 3,6 kJ
 1 kilowatt-time (kWh eller kWt) = 1000 Wh = 3,6 MJ
 1 megawatt-time (MWh eller MWt) = 1000 kWh = 3,6 GJ
 1 gigawatt-time (GWh eller GWt) = 1000 MWh = 3,6 TJ
 1 terawatt-time (TWh eller TWt) = 1000 GWh = 3,6 PJ

En ældre enhed for energi er en kalorie som officielt (1950) er defineret til eksakt 4,18414,5-15,5 °C joule. Men målt ved andre temperaturintervaller: 4,185515-16 °C joule eller 4,20454-5 °C joule

I fysikken benyttes også andre enheder for energi, f.eks. elektronvolt (eV).

På nogle fagområder og af tradition anvendes specielle enheder. Det eksplosive energiindhold i konventionelle bomber, atombomber, vulkanudbrud, jordskælv, meteornedslag og asteroidenedslag angives som TNT-ækvivalenter. 1 ton TNT har en energi på 4,184 gigajoule.

Kilder/referencer

Eksterne henvisninger 
Omregning mellem forskellige energi-enheder

Afledte SI-enheder
Energienheder
Julie Sødring

Julie Weber Sødring, født Rosenkilde (19. juli 1823 i København, død 27. april 1894 sammesteds) var en dansk skuespillerinde med speciale i det nationale lystspils koner, mødre og jomfruer. Hun var datter af Christian Niemann Rosenkilde.

Hendes Erindringer, 1894-1895, blev genudgivet med noter i 1951.

Sødring blev begravet på Gentofte Kirkegård.

Kilder

Eksterne henvisninger 
 

Teaterskuespillere fra Danmark
Selvbiografer fra Danmark
Danskere i 1800-tallet
Dansksprogede forfattere fra Danmark
Slægten Rosenkilde
Julsø

Julsø (eller Jul sø) ved Silkeborg er den største og dybeste af Himmelbjergsøerne mellem Ry og Silkeborg i det Midtjydske Højland. Da den gennemstrømmes af Gudenåen, er den samtidig også en del af Gudenåsystemet.

Himmelbjerget ligger ved Julsø. Ved Julsø finder man bl.a. Hotel Julsø, samt FDF's lejrområde Sletten, som blandt andet bruges til deres store landslejre (Julsølejr) hvert 5. år.

Der er fire navngivne mindre øer i søen, her nævnt efter størrelse: Møgelø (med adskillige bebyggelser), Lilleø, Alø og Bregnø. Mellem Lilleø og Møgelø nær mågekolonien (Bregnø), er der "Graven", som er målt til en dybde på 19 meter.

Med Laven på nordsiden af søen ligger det middelalderlige voldsted Dynæs, på en odde ud i søen.

Eksterne henvisninger 
 Silkeborg Wiki 

Søer i Silkeborg Kommune
Søer i Skanderborg Kommune
Gudenå
Juni

Juni er årets sjette måned. Den er opkaldt efter Jupiters hustru, Juno. Hun var ægteskabslykkens gudinde. Hun blev også kaldt Himlens og Jordens dronning. Ældre dansk navn: Skærsommer.

Juni i Danmark

Normaltal for juni 
 Middeltemperatur: 14,5 °C
 Nedbør: 64 mm
 Soltimer: 227

Vejrrekorder for juni måned 

 1889 – Den varmeste juni med en middeltemperatur på 18,2 °C. Max- og minimumtemperaturen var hhv. 33,6 °C og 3.5 °C.
 1923 – Den koldeste juni med en middeltemperatur på 10,7 °C. Max- og minimumtemperaturen var hhv. 23,7 og -0,5 °C.
 1936 - Den laveste lufttemperatur målt i juni: -3,5 °C i Klosterhede Plantage.
 1940 – Den solrigeste juni med hele 303 soltimer.
 1947 - Den højeste lufttemperatur målt i juni: 35,5 °C i Hillerød.
 1987 – Den solfattigste juni med kun 107 soltimer.
 1992 – Den tørreste måned nogensinde med kun 1 mm nedbør.
 2007 – Den vådeste juni med hele 124 mm nedbør.

Referencer

Eksterne henvisninger 

 Dmi: Månedens vejr 

 
Måneder
Juno

Juno er i romersk mytologi den gudinde, som havde den højeste rang. Hun blev forbundet med gifte og fødende kvinder. Hun var selv gift med Jupiter.

Juno jævnføres med den græske gudinde Hera, eftersom de begge var gift med den højeste af guderne. Men til forskel fra Hera var Juno en meget værdig, dronningelignende gudinde og associeredes ikke med jalousi.
Junos hellige dyr er en ko.
1 juli, er Junos helligdag.

Se også 
 3 Juno er en af de fire største asteroider i asteroidebæltet.
 Juno er titlen på en film fra 2007 om en teenagepiges uventede graviditet.
 Rumsonden Juno er opkaldt efter gudinden.

Kilder/henvisninger 

Romerske guder
Jupiter

Ordet Jupiter har flere betydninger eller specialiseringer:
 Jupiter (gud) – den øverste gud i den romerske mytologi.
 Jupiter (planet) – den 5. planet i solsystemet.
 Jupiter (raket) – amerikansk raket.
Jura (flertydig)

Jura kan henvise til flere artikler:
 Jurabjergene – en bjergkæde beliggende i Frankrig og Schweiz
 Jura (département) – et fransk departement i området
 Kanton Jura – et schweizisk kanton i området
 Jura (destilleri) - skotsk whiskydestilleri
 Jura (ø) – en skotsk ø i de Indre Hebrider.
 Jura (geologi) – en geologisk periode opkaldt efter Jurabjergene
 Jura – de emner der beskæftiger sig med love, forskrifter, aftaler og andre retshandler
 Retsvidenskab – den videnskabelige disciplin der beskæftiger sig med jura.
 Jūra – en flod i Litauen

Se også
 Jurassic Park – en film af Steven Spielberg fra 1993
Jurij Gagarin

Jurij Aleksejevitj Gagarin (, ; født 9. marts 1934 i Klusjino, Smolensk oblast, død 27. marts 1968 i Novosjolova, Vladimir oblast) var sovjetisk kosmonaut, der var den første mand i rummet i 1961.

Gagarin blev født som det tredje af fire børn i Gsjatsk, hvor hans forældre arbejdede på et kollektiv. I 1955 fik han sit flyvecertifikat, samtidig med at han afsluttede sin uddannelse som mekaniker. Han begyndte derefter den militære pilotuddannelse. Her mødte han Valentina Gorjatjeva, som han giftede sig med i 1957 efter at være blevet militærpilot i en MiG-15. Han blev derpå udstationeret på en luftbase i Murmansk.

I 1960 blev Gagarin sammen med 20 andre udvalgt til kosmonaut. De gennemgik et hårdt træningsprogram, og på baggrund af denne træning skulle det første menneske i rummet vælges. Valget stod mellem ham og German Titov. Gagarin blev valgt, muligvis influeret af hans personlighed og beskedne opvækst. Han var kun 157 cm høj, og der var meget lidt plads i rumskibet.

Den 12. april 1961 blev Gagarin det første menneske i rummet, da han blev sendt op med Vostok 1. Efterfølgende er han blevet sat i forbindelse med citatet Jeg ser ingen Gud heroppe. Efterfølgende gennemlytninger af båndoptagelsen af rejsen viste sig dog ikke at indeholde et sådant citat. I stedet er han blevet kendt for at nynne melodien "Faderlandet hører, Faderlandet ved".

Han blev straks en verdenskendt berømthed og rejste vidt og bredt som ambassadør for Sovjetunionen. Jurij Gagarin besøgte sammen med hustruen, Valentina, Danmark i 1962, hvor han var i audiens hos Kong Frederik 9. og overværede desuden skolernes idrætsdag i Gladsaxe Kommune.

Fra 1963 sad han i Den Øverste Sovjet, men vendte tilbage til Stjernebyen, hvor han arbejdede med udvikling af genbrugelige rumskibe og blev træningsleder. I 1967 var han  reservepilot på Sojus 1.

Gagarin omkom ved en flyveulykke under en træningsflyvning med en MiG-15 nær Moskva i 1968. Han er stedt til hvile i Kremlmurens nekropolis på Den Røde Plads i Moskva.

Mindesmærker 
Der findes utallige mindesmærker for Jurij Gagarin, især i lande der tidligere hørte under Sovjetunionen, og i de tidligere Warszawapagt-lande, men også i den vestlige verden er Gagarin blevet mindet.

Referencer

Eksterne henvisninger 
 

Kosmonauter fra Sovjetunionen
Personer fra Smolensk oblast
Omkomne ved flyulykker
Rumfart
Begravelser i Kremlmurens nekropolis
Jurte

En jurte er et halvkugleformet filttelt som benyttes af nomader på stepperne i Centralasien. Jurter er almindelige i Mongoliet, Vestkina, Kirgisistan, Rusland og Afghanistan.

Eksterne henvisninger 

Mongolsk Jurte
 https://denstoredanske.lex.dk/jurte

Kilder/henvisninger 

Telte
Asien
Jægerbruden

Jægerbruden (tysk originaltitel: Der Freischütz) er en tysk romantisk opera i tre akter komponeret af Carl Maria von Weber i 1821. Handlingen udspiller sig i Böhmen lige efter Trediveårskrigen. Libretto er af Johann Friedrich Kind baseret på fortællingen Der wilde Jäger fra Gespenster-Geschichten af Johann August Apel og Friedrich Laun.

Historie 
Jærgerbruden er den berømteste tyske romantiske opera før Wagner. Ouverturen er et fuldendt tonedigt som senere hos Wagner, og ikke bare et udtog af operaens vigtigste melodier.

Operaen blev uropført på Königliches Schauspielhaus i Berlin den 18. juni 1821.

Handling 
Handlingen udspiller sig i Böhmen kort efter trediveårskrigens afslutning i 1648.

I operaen findes alt, hvad der er typisk for romantikkens operaer: folkesagn, overnaturlighed, skovromantik, naturmystik og menneskets forskrivelse.

Berømte uddrag 
 Ouverturen
 Akt 1. Durch die Wälder (Max)
 Akt 2. Leise, leise, fromme Weise (Agathe)
 Akt 3. Und ob die Wolken (Agathe); jægernes kor

Noter

Bibliografi

Eksterne links 

Operaer på tysk
Jævndøgn

Jævndøgn er de to tidspunkter på året, hvor Solen står præcis over Ækvator. Der er altså trods navnet ikke tale om døgn, men om præcise tidspunkter. Omkring disse tidspunkter er nat og dag astronomisk set omtrent lige lange overalt på Jorden. Tidspunkterne falder i det 21. århundrede omkring 19-20. marts dansk tid (kaldet forårsjævndøgn på den nordlige halvkugle og efterårsjævndøgn på den sydlige halvkugle, eller martsjævndøgn som global betegnelse) og 22.-23. september (kaldet efterårsjævndøgn på den nordlige halvkugle og forårsjævndøgn på den sydlige halvkugle, eller septemberjævndøgn som global betegnelse).

De to tidspunkter hvor solens position er længst fra jævndøgnene, kaldes solhverv.

Et jævndøgn kan også lidt mere teknisk beskrives som værende det præcise, globale tidspunkt, hvor Solens centrum set fra Jorden passerer himlens ækvator og dermed har deklinationen 0 grader.

Jævndøgnspunkterne er de punkter på himmelkuglen, hvor ekliptika og himlens ækvator skærer hinanden. Forårspunktet (i Vædderen) har rektascensionen 0 timer, og efterårspunktet (i Jomfruen) 12 timer.

Det er almindeligt at sige, at sommerhalvåret starter ved forårsjævndøgn og vinterhalvåret starter ved efterårsjævndøgn. Bemærk, at sommerhalvåret dermed starter ved martsjævndøgn på den nordlige halvkugle og ved septemberjævndøgn på den sydlige halvkugle. De to "halvår" er efter denne definition ikke lige lange, idet sommerhalvåret på den nordlige halvkugle efter denne definition for tiden er næsten en uge længere end vinterhalvåret. På den sydlige halvkugle er sommerhalvåret tilsvarende en uge kortere end vinterhalvåret. Det skyldes, at Jordens bane om Solen er elliptisk, og at vi er i en astronomisk periode, hvor den nordlige del af jordens akse hælder mod Solen i den periode, hvor Jorden i sin bane er fjernest fra Solen. Ifølge Keplers anden lov bevæger Jorden sig langsommere i den del af banen, og derfor varer sommer-"halvåret" længere tid på den nordlige halvkugle end på den sydlige.

Konkrete tider 
Følgende tabeller angiver dato og klokkeslæt for hhv. martsjævndøgn og septemberjævndøgn (som er hhv. forårsjævndøgn og efterårsjævndøgn på den nordlige halvkugle) i årene fra 2008 til 2025. Datoerne og klokkeslættene er angivet i dansk normaltid (CET) for forårsjævndøgn og dansk sommertid (CEST) for efterårsjævndøgn. Tidspunkterne i fremtiden forudsætter, at reglerne for sommer- og normaltid fortsætter som nu (2018).

Se også 
 Antarktis, Arktis, meridian, Nordpolen, Skt Hans, Sydpolen, vendekreds, Ækvator

Referencer

Andre kilder/henvisninger 
 DMI (Danmarks Meteorologiske Institut) har artikler om jævndøgn
 Københavns Universitets Almanak Skriv- og rejsekalender 2014, Nyt Nordisk Forlag, 

Tid i astronomi
Kalendere
Himmelmekanik
K-PAX

K-Pax er en amerikansk film fra 2001. Den er instrueret af Iain Softley, og hovedrolleindehaveren er Kevin Spacey.

Handling 

Filmen handler om en mystisk mand, prot (rimer på det engelske ord "goat" og skrives ikke med stort begyndelsesbogstav), der dukker op på Grand Central Station og hævder at han er et rumvæsen. Han bliver indlagt på et psykiatrisk hospital og kommer under medicinering. Da dette tilsyneladende ikke har nogen effekt, begynder han at modtage behandling af psykiateren Mark Powell. Prot fortæller om sit liv på planeten K-PAX. Da han viser sin evne til at se ultraviolet lys og sin enorme viden om astronomi, begynder Powell at tro ham, og begynder for alvor overveje om patienten faktisk kommer fra en fremmed planet eller blot er en sindsforvirret mand. Sandheden afsløres aldrig i filmen.

Eksterne Henvisninger 

Amerikanske film fra 2001
Science fiction-film fra USA
Kabinet

Kabinet har flere betydninger:
Kabinet (regering) – en gruppe af personer af højt placerede medlemmer af en regering.
 Kabinet (Storbritannien) – den britiske regering
Kabinet (computer) – kasse som indeholde nødvendig computer hardware.
Kabinet (dokumenter) – stål eller skab af andet materiale til opbevaring af dokumenter.
Kabinet (møbel) – lukket bogreol.
Kabinet (værelse) – et lille elegant værelse.

Se også 
 Kabinetkort – foto monteret på et stykke karton
Casemodding.
Kaffepunch

En kaffepunch er en drink af kaffe og spiritus som snaps eller rom.

Kaffepunch kan laves ved at lægge en mønt i bunden af en kaffekop, og hælde kaffe i, indtil mønten ikke længere kan ses. Dernæst hælder man snaps i, indtil mønten igen kan ses gennem den fortyndede kaffe. Det giver en meget stærk drik.

På en af de nordfrisiske øer fik en afholdspræst gennemført, at en kaffepunch kun bestod af kaffe, sukker og flødeskum. Det bevirkede, at menigheden brugte flødeskummen til at skjulte lugten af rom, og han udbrød, da han opdagede det, ”Ak I farisæere”.

En farisæer er en version af Irish coffee, der også kan gøres ekstra stærk ved at tilsætte whiskeyen før flødeskummet og skylle skeen ren med whiskey over kaffen.

Det er blevet meget populært at drikke kaffepunch lille nytårsaften den 30/12.

Kaffepunch er en egnsdrik fra Vestjylland (især Esbjerg-Fanø).

Der drikkes blandt andet kaffepunch i The Julekalender.
.

Drinks
Kaffedrikke
Kakerlakker

En kakerlak er et insekt i ordenen Blattodea. Der findes cirka 3.500 forskellige arter i seks forskellige familier. De findes udbredt over hele verden med undtagelse af polaregnene og højder over 2.000 meter. Kakerlakker har fladtrykt krop. Antennerne er lange. Hovedet er nedadrettet med bidende munddele. Benene er lange og er udmærkede som løbeben. Vingerne er oftest veludviklede, men kakerlakker ses sjældent flyvende. Bagkroppen har et par korte haletråde.

Levevis 
De vildtlevende kakerlakker opholder sig om dagen ofte skjult under mos og blade eller i barkrevner. De indendørslevende arter kan gemme sig under paneler eller i gulvsprækker. Disse arter findes især på steder, hvor der varmt og rigelig adgang til fødevarer, f.eks. i køkkener, restauranter og bagerier. De lever af plantedele, brød, kød, gryn etc.

Kakerlakker har ufuldstændig forvandling. Nymferne ligner de voksne, bortset fra at vingerne mangler. Efter parringen danner hunnen en ægkapsel som hun bærer i bagkropsspidsen i kortere eller længere tid.

Danske arter 
Nogle af de otte danske arter. Tre vildtlevende arter af kakerlakker findes i Danmark. Herudover findes adskillige indslæbte arter, hvoraf nogle har formået at opretholde bestande i boliger og andre opvarmede steder.
 Tysk kakerlak (Blattella germanica) er 10-13 millimeter ,kan dog findes helt op til 13-23 millimeter gulbrun med to karakteristiske længdebånd på brystets rygplade. Det er den mest almindelige indendørs kakerlak i Danmark og findes i øvrigt over hele verden.
 Orientalsk kakerlak (Blatta orientalis) er 20-30 millimeter og ensfarvet rødbrun. Den findes over hele verden. I Danmark findes den indendørs.
 Sandkakerlak (Capraiellus panzeri) er 5-7 millimeter, brunlig og kendelig på sin ringe størrelse. I Danmark findes den langs Vestkysten i klitter og den bagvedliggende hede.
 Skovkakerlak (Ectobius lapponicus) er 6-13 millimeter. Den er brunlig med vinger, der har små brune pletter. Den findes almindeligt i Danmark på heder og i skove.

Klassifikation 
Blattodea deles ind i to overfamilier med henholdesvis to og fire familier.

Blattoidea 
 Cryptocercidae
 Blattidae
 Blattinae
 Blatta
 Blatta orientalis (orientalsk kakerlak)

Blaberoidea 
 Polyphagidae
 Blattellidae
 Nocticolidae
 Blaberidae

Kilder/henvisninger 

 Systema naturae 2000 (classification) – Taxon: Order Blattodea – cockroaches
 Cyborg-kakerlak er fremtidens redningsarbejder. Videnskab.dk
 Hans Hvass, Danmarks Dyreverden, bind 2, Hvirvelløse dyr, side 25-29. 2. udgave, Rosenkilde og Bagger 1978. .
 Peter Esben-Petersen (1869-1942). Danmarks Fauna. Ørentviste, Kakerlakker og Græshopper. Forlagt af G. E. C. Gad, København 1909.

 
Palæozoikum
Kala Azar

Kala Azar (latin: visceral leishmaniasis, også kaldet sort feber) er en tropisk infektionssygdom forårsaget af en en protozo (Leishmania donovani eller Leishmania infantum), der overføres gennem stik af sandmyg. Spredning af protozoen sker ved bid af sandmyggens hunner, der er blodsugende. Når insektet bider et inficeret dyr indtages patogenet sammen med det indtagede blod. Patogenet kan herefter overføres til mennesker ved nye stik fra insektet.

Næst efter plasmodium, der forårsager malaria, er leishmania den største dræber-parasit i verden, ansvarlig for anslået 20 000 til 30 000 dødsfald hvert år på verdensplan. Der er fra 50 000 til 90 000 nye tilfælde hvert år, mest i Brasilien, Østafrika og Indien.

Inkubationstiden er meget lang og kan vare fra tre måneder til to år. Sygdommen kan give sig udtryk i hudsår, som læges af sig selv, til alvorlig, livstruende sygdom, der rammer de indre organer (visceral leishmaniasis).

Se også 

 Zoonose

Henvisninger

Eksterne henvisninger 

Parasitter
Sygdomme
Kalahari-ørkenen

Kalahari-ørkenen er et stort, højtliggende (800-1100 m o.h), tørt til halvtørt sandet område i det sydlige Afrika, som dækker ca. 900.000 km². Ørkenen dækker ca. 70 % af Botswana og dele af Zimbabwe, Namibia og Sydafrika.

Buskmændene lever i Kalahari-ørkenen.

Ørkener
Botswana
Namibias geografi
Zimbabwes geografi
Sydafrikas geografi
Kalejdoskop

Et kalejdoskop (eng.: kaleidoscope) er et rørformet stykke legetøj (som regel af dekoreret pap) med et kikkerthul i den ene ende og indvendig udstyret med spejle. De sædvanligvis to, undertiden tre, spejle er anbragt i en spids eller ret vinkel i forhold til hinanden, så der dannes symmetriske mønstre, når man kigger gennem kikkerthullet. 

Kalejdoskopet blev opfundet af skotten Sir David Brewster i 1816 og patenteret i 1817. Han opkaldte det efter de græske ord καλός (kalos), είδος (eidos) og σκοπέω (scopeο), der betyder henholdsvis smuk, form og syn eller at betragte eller undersøge (altså en smuk-form-betragter). 

Røret kan i den modsatte ende i forhold til kikkerthullet, hvor lyset kommer ind, være fyldt med farvede glasstykker, småsten eller lignende, så der, når man ryster det, dannes forskellige symmetriske mønstre. 

Ud over den her beskrevne klassiske model findes der også mere avancerede og luksuøst udstyrede modeller. Nogle fungerer på den måde, at det er motiver uden for apparatet, der spejles og danner symmetriske mønstre, sådan at mønsteret ændrer sig alt efter, hvor røret rettes hen. På engelsk kaldes sådan en apparat et teleidoscope.

Vinklen mellem spejlene er bestemmende for det symmetriske mønsters udseende. Ved 45 grader fås otte spejlinger, ved 60 grader fås seks spejlinger og ved 90 grader fire spejlinger. Hvis der er tre eller fire lige store spejle, der slutter til hinanden inden i røret, gentages spejlingerne i det uendelige.

En practical joke består i at sværte kikkerthullet, så hvis en intetanende person kigger i kalejdoskopet og drejer det rundt for at se de interessante mønstre, så får vedkommende et "blåt øje".

Se også 
 kalejdoskopisk
 Kaleidoscope flertydig

Eksterne henvisninger 
 How to make a kaleidoscope – nem instruktionsvideo
 F.A.Q.'S  – F.A.Q.'s About Kaleidoscopes
 Kaleidoscope
 Kaleidoscope Mirror Designs 
 Kaleidoscope Resource (non-profit) 

Legetøj
Kali (gudinde)

Kali er en indisk gudinde. Hun er ødelæggelsens gudinde og repræsenterer den kvindelige shakti-energi. Ofte ses hun afbildet som dansende på Shivas  legeme. Også kaldet Durga, Devi, Shakti, Sati, Uma og Kundalini.

Fordi hun suger negativitet og ondskab ud af dem, der tilbeder hende, får hun en sort farve. Farven opstår altså ikke, fordi hun er gudinde for ondskab. Denne sidste misforståelse blev i høj grad spredt af de kristne missionærer, som mødte Kalikulten i Indien. Hun bærer en halskæde af afhuggede hoveder, som symboliserer egoer – for Kali ødelægger ego'et i den søgende discipel, så dennes sande absolutte natur kan åbenbare sig.

Tilsvarende har hun et skørt af afhuggede hænder om sin ellers nøgne krop. De symboliserer tilknytning, og Kali destruerer tilknytning til verdens maya.

På sanskrit betyder "Kala" tid, og "Kali" er den, der ødelægger tid. Kali er således gudinden, der bringer den søgende til hans sande tidløse væren. Ligeledes er Kaligudindens frygtindgydende ansigt med den lange blodige tunge ikke et udtryk for ondskab, men for at hun er nådesløs i sin destruering af alt, hvad der er falsk.

Gudinder
Tids- og skæbnegudinder
Kalorie

Kalorie (symbol cal), ældre enhed for energi (især varmeenergi). En kalorie er defineret som den energi der kræves til opvarmning af 1 gram vand 1 grad celsius fra 14,5 °C til 15,5 °C.

I dag benyttes almindeligvis SI-enheden joule til at angive energi. Ved eksperimenter har man fundet, at 1 cal = 4,184 J. Det er en udbredt misforståelse at en kalorie forkortes kcal. Dette er dog ikke tilfældet, da k er SI-præfiks for kilo, hvorfor kcal altså står for kilokalorie:
 1 kcal = 1000 cal
Forvirrende nok kaldes kilokalorier ofte blot for kalorier inden for ernæringslære, og i den forbindelse kaldes en "almindelig" kalorie også en gramkalorie.

Energienheder
Kalø

Kalø kan henvise til flere ting:
 Kalø (halvø) – en lille halvø el. holm i Kalø Vig, hvorpå borgruinen Kalø Slot ligger.
 Kalø Hovedgård (el. Kalø Gods) – et gods på Djursland, kaldet "Kalø".
 Kalø Slotsruin – Resterne af en gammel kongeborg.
 Kalø Vig – Er det inderste af Aarhusbugten nordøst for Aarhus.
 Kalø eller Kallø er en landsby (bebyggelse) i Tårs Sogn (Guldborgsund Kommune) på Østlolland.
Kama (hinduisme)

Kāmadeva er den hinduistiske gud for kærlighed. Han er også kendt under mange andre navne, for eksempel Madana ("berusende")  og Kāma ("begær").

Kāmadeva bliver afbildet som en smuk ung mand med vinger. Han bærer bue og pil. Buen er lavet af et sukkerrør, og der sidder honningbier derpå; pilene er udsmykket med 5 forskellige duftende blomster, og strengen består af en kæde af honningbier.

Hinduisme
Kandelaber

En kandelaber er en stor, flerarmet lysestage. Den opstod i 1600-tallet og har været designet i alle stilarter. I sølv er den yndet af borgerskab og kongelige.

Se også 
 Lysekrone - forgrenet dekorativ lyskilde fastgjort i loftet

Levende lys
Kannada (sprog)

Kannada er et dravidisk sprog der tales i det sydlige Indien, hvor det udover at være hovedsprog i delstaten Karnataka også tales af store befolkningsgrupper i delstaterne Maharashtra og Andhra Pradesh. Kannada er verdens 27. mest udbredte sprog. Det er modersmål for omkring 35 millioner mennesker og forstås af i alt omkring 44 millioner.

Eksterne henvisninger 

Learning Resources
 Kannada Learning Center 
 Learn Kannada (with audio)
 Robert Zydenbos (2020): A Manual of Modern Kannada. Heidelberg: XAsia Books (Open Access publication in PDF format)

Dravidiske sprog
Karnataka
Sprog i Indien
Kangaroo Island

Kangaroo Island er Australiens tredjestørste ø (ca. 4.400 km²) og ligger ud for sydkysten 110 km fra Adelaide i delstaten South Australia i den østlige del af den Australske bugt. Øen måler 155 km på den ene led og mellem 1 km og 55 km på den anden led og har en kystlinje på ca. 509 km. Det højeste punkt er 307 m.o.h. Eftersom øen har været adskilt fra fastlandet siden istiden findes adskillige dyr og planter, der ikke findes andre steder.

Øens landbrugssektor omsatte i 2002 og 2003 for $85 mio., mens 20% af øens indbyggere arbejder indenfor turisterhvervet.

Historie 
Den første europæer på øen var kaptajn Matthew Flinders, der navngav øen i forbindelse med sin ankomst på øens nordkyst i marts 1802. Senere ankom andre europæere til øens sydlige og vestlige dele. I begyndelse af 1900-tallet fandt man ud af, at øen havde været beboet af aboriginere 10.000 år forinden. De første europæere, der bosatte sig på øen kom fra hvalfangerskibe. Efter anden verdenskrig flyttede nogle forhenværende soldater til øen sammen med deres familier, for at opdyrke øen.

Referencer 

Øer i Australien
Sandboarding
Kanon

Kanon kan hentyde til flere artikler - våbenet udtales med tryk på O, resten med tryk på A:
 Kanon (våben) – svært artilleri.
 Kanon (religion) – helligskrifter eller forskrifter.
Den bibelske kanon
Den hebraiske bibels kanon
Det Nye Testamentes kanon
 Kanon (musik) – flerstemmig musik og sang.
Kanon (fiktion) – det der regnes for "officielt" og "fakta" i et fiktivt univers.
Kanon (rettesnor) – en beskrivelse der tjener som rettesnor eller forbillede.
Computerspil - danske spilforskeres kanon over danske og internationale betydningsfulde computerspil
Danmarkskanonen – en dansk "antiradikaliseringskanon" med 10 "danske værdier" fra 2016.
Danmarks eliteidrætskanon – en dansk kanon over elitesportsfolk.
Dansk Litteraturs Kanon - anbefalinger af 40 forfattere til folkeskole og gymnasium fra 2006.
Demokratikanonen – 35 historiske begivenheder, idéer, personer og bevægelser, som med Undervisningsministeriets ord "fremmer demokrati-tanken" -  fra 2008.
Historiekanon – 29 obligatoriske punkter i dansk historieundervisning i folkeskolen - fra 2006.
Kulturkanonen – en dansk kulturkanon med 107 udvalgte kunstværker fra 2006.
Naturvidenskabernes Kanon - de væsentligste skikkelser inden for fysik, kemi, matematik, biologi, geografi, geologi

Se også
 Kanonen (film)
Kantonnement

Et kantonnement (fra  canton; distrikt) er et område, hvor soldater er indkvarteret hos private. Indkvarteringen foregår i bygninger i modsætning til indkvartering i bivuak, hvor der overnattes under åben himmel.

Spredt kantonnement anvendes i fredstid med få mand pr. gård, med kost. Sammentrængt kantonnement anvendes i krigstid eller under krigsmæssige øvelser. Her er der mange mand pr. gård og tropperne er selvforsynende.

Militær
Kap Det Gode Håb

Kap det Gode Håb er en halvø i den sydvestlige del af Sydafrika. Det er en almindelig fejlopfattelse at Kap det gode håb er det sydligste punkt i Afrika. Det sydligste punkt er dog en kyststrækning nær Kap Agulhas. 

Kap det gode håb ligger sydvest for storbyen Cape Town.

Bartolomeu Dias blev i 1488 den første europæer der vides at have rundet Kap det Gode Håb siden antikken.

Engang var opfattelsen, at Atlanterhavet og Det Indiske Ocean mødtes ved Kap det Gode Håb. I vore dage er det fastslået, at de to oceaner syd for Afrika adskilles af 20° øst-meridianen, der går gennem Kap Agulhas. Kap Agulhas ligger 150 kilometer sydøst herfor og er det sydligste punkt i Afrika.

Cape Point 
Nær ved Kap det Gode Håb ligger Cape Point, hvor der findes kiosk, restaurant o.m.a. Der er tillige en kabelbane, Flying Dutchman Funicular, som fører op til stedet, hvorfra der er den bedste udsigt over Det Indiske Ocean og False Bay.

Henvisninger 

Sydafrikas geografi
Gode Håb
Kapellan

Kapellan var oprindeligt betegnelsen for en præst, der havde ansvaret for et kapel, men brugtes frem til 1. maj 1981 også som et udtryk for en hjælpepræst, altså en der bistod en sognepræst i hans arbejde.

En personel kapellan var en hjælpepræst som var lønnet af sognepræst selv,i modsætning til en residerende kapellan som var ansat af kirken.

Referencer 

Kirkelige titler
Karabin

En karabin er en kortere udgave af et fodfolksgevær eller riffel, oprindelig beregnet til kavaleriet. For ikke at tabe det under ridning havde rytteren en karabinrem over skulderen, som var hægtet fast i riflen med en karabinhage. I forladerens dage var karabinen ladt før kamp, og når så skuddet var faldet, lod rytteren karabinen hænge i remmen mens han fortsatte kampen med sabel og evt. pistoler.

I dag bruges betegnelsen stadig om korte rifler i forskellige kalibre, i militær sammenhæng drejer det sig om automatkarabiner. I militære enheder er karabiner typisk udleveret til motoriserede eller mekaniserede tropper, da de er nemmere at manøvrere med i fx pansrede mandskabsvogne, eller til specialstyrker på grund af den lavere vægt.
Karabiner er også det foretrukne valg til bykamp.

Det italienske gendarmerikorps Carabinieri er opkaldt efter karabinen.

Håndvåben
Karabinhage

En karabinhage er en fjederlås til fastgøring af remme og lignende. Oprindelsen til navnet var at den brugtes til at sætte en rem på en rytters gevær, karabinen.

Karabinhager benyttes i dag bredt til mange formål og findes i mange udformninger. Mange har en lille karabinhage i nøgleringen, og den benyttes til hundesnore og taskeremme. I bjergklatring benyttes særlige karabinhager af stål eller aluminium til sikring mod fald, og disse skal have en høj brudstyrke – over 22 kN samt en speciel skruesikring mod utilsigtet åbning (skruekarabiner). Da klatring er farligt bruges godkendte og testede klatrekarabinhager.

I sejlsport benyttes karabinhager meget, bl.a. til at fastgøre forsejl til et forstag.

Fastgøringsemner
Klatreudstyr
Karakter

Karakter kan henvise til flere artikler:

 Karakter (personlighed) – en persons væsen eller personlighed, særligt med henblik på moral, samvittighed og viljestyrke
 Karakter (bedømmelse) – en bedømmelse af arbejdsindsats og evner i et fag

Se også:
 Rolle – en danglish oversættelse af det engelske ord character i betydningen en fiktiv person
 Tegn (computer) – fra betydningen af , brugt i informationsteknologien
 (evt. Tegn – fra del-betydningen af )
Karakulfår

Karakulfår eller Fedthalefår (latin: Ovis Aries) er en fårerace, der stammer fra Centralasien omkring søen Karakul i det nuværende Tadsjikistan.

Karakulfåret er kendt for sin evne til at overleve under barske forhold, og arkæologiske fund viser, at det har været opdrættet i Centralasien siden 1400 f.Kr.. Racen kom fra Mellemøsten, hvor den formentlig har været kendt fra omkring 2650 f.Kr.

Det har udgjort en uvurderlig kilde til mælk, kød og fedt. Betegnelsen fedthale henviser til, at racen er karakteriseret ved at oplagre energi som fedt i halen, som svulmer op og bliver meget tyk. Karakulfår har en meget tæt og tyk pels, og skind fra unge (og ny- eller ufødte) lam anvendes til pelsværk  under betegnelsen persianerpels.

Fåreracer
Karoo

Karoo er et højtligende plateau i Sydafrika, der er uden vand i den tørre periode.

Eksterne kilder/henvisninger 

Bjerge i Sydafrika
Karriere

Ved en karriere forstås almindeligvis de uddannelser og stillinger på arbejdsmarkedet som en person har gennemgået i sit liv. Karriere kan også benyttes om en persons aktiviteter indenfor et afgrænset felt, f.eks. musikalsk karriere og sportslig karriere.

Arbejdsmarkedet